Farul a fost egalată de la 3-0 de Universitatea Craiova și a risipit șansele de a termina acest sezon pe poziția a treia. Constănțenii au nevoie de un egal în ultima etapă, în deplasarea de la CFR Cluj, pentru a termina pe locul 4.
La finalul meciului de la Ovidiu, Louis Munteanu a vorbit despre interesul lui Gigi Becali, cel care a declarat public că dorește să îl transfere la FCSB în această vară.
”Nu știu nimic despre interesul celor de la FCSB. Știu că mai am contract la Fiorentina. Din ce am auzit, vor să îmi prelungească din nou. Înseamnă că au încredere în mine, vom vedea. Eu vreau să rămân acolo”, a declarat Louis Munteanu.
Louis Munteanu a comentat parcursul Farului din acest sezon și s-a arătat dezamăgit de faptul că echipa antrenată de Gică Hagi nu a terminat pe podium.
”Suntem dezamăgiți, am ieșit din lupta pentru Europa. Când suntem pe locul 4, ce să mai conteze, nu mai contează nimic, îmi doream din suflet ca atunci când plec să fim pe loc de Europa.
Știu cât se muncește aici, tot ce face domnul Hagi aici. Din păcate, ăsta a fost sezonul, terminăm pe locul 4, dacă nu pe locul 5”, a declarat Louis Munteanu, după Farul Constanța – Universitatea Craiova 3-3.
Pe lângă interesul pentru Louis Munteanu, Gigi Becali dorește să îl transfere și pe Denis Alibec pentru a forța o calificare în UEFA Champions League.
Internaționalul român ajunge la finalul contractului cu formația qatareză Muaither, dar va lua o decizie abia după Euro, sperând că evoluțiile sale din Germania vor atrage atenția unor cluburi din străinătate.
Gigi Becali a declarat că a luat deja legătura cu atacantul și că acesta dorește să revină la formația roș-albastră doar în cazul în care va avea un salariu de 20.000 de euro pe lună.